**Tā te Taki-Whaikaha i te Aroturuki o te UNCRPD**

**Ōku Wheako, Ōku Mōtika: Kā Tautoko me kā Ratoka**

**Pūroko 1 - Manatū Whaikaha**

**Whakarāpopototaka Kiteka me kā Tohutohu  
Reo Māori**

**Kaituhi**

Pūtahi o Donald Beasley (DBI). Ko DBI tētahi tari e mahi ana i te rakahau me te mātauraka hauātaka. E manawanui ana a DBI ki kā rakahau me kā hinoka whakaumu hai whakatairaka i kā mōtika o te huka whaikaha.

**Mahere Hinoka**

I te tau 2021, ka tono te Tari Rakapū Tākata Whaikaha (DPO) ki a DBI ki te kawe aroturuki taki-whaikaha mō te pai o te kāwanataka o Aotearoa ki te whakatinana i te Hui Taumata Mōtika Whaikaha a te Rūnaka Whakotahi i kā Iwi o te Ao (UNCRPD) i Aotearoa nei. I whiri te Rakapū DPO i *kā tautoko me kā ratoka* hai aroturuki. Nō te takika a DBI i tēnei hinoka, ka nui hoki kā panonitaka i te rākai whaikaha. Hai tauira, i whakatūria a Whaikaha i te tau 2022. Heoti anō, nō te Māehe 2024 ka ārikarika mai ētahi ratoka tautoko whaikaha, otirā ka panoni kā āheika o Whaikaha nō muri i tētahi arotake motuhake i te Akuhata 2024.

Ko kā kiteka e whai ake nei ko tōna nuika nō kā uiui ki kā kaiārahi nō te rākai whaikaha. I oti ēnei uiui i te pito mutuka o 2022 (nō muri i te whakarewataka o te Manatū) tae atu ki waeka o 2023 (kotahi tau i muri mai i te whakarewataka o te Manatū hou, ā, i muri hoki i te pōtitaka whānui). E mārakerake ana i kā kiteka mō kā whakaaro o kā kaiuru ki te hakaka mai o te Manatū Whaikaha, otirā he pēhea rānei tana takitaka, he tika rānei taua takitaka. Ko kā kiteka i kā rōpū arotahi me kā rāraki pātai i oti ai i kā tākata whaikaha me ō rātou whānau, aiga, me kā kaitautoko tata ērā kei roto. I wahaina mai ō rātou hōhā, hopo, tūmanako me kā tohutohu ki te Manatū. E taea ana ēnei kiteka hai aroturuki i kā whakatau a te Kāwanataka o Aotearoa mō te Manatū Whaikaha, me te whakaatu atu ki te Kāwanataka o Aotearoa he aha tā te hapori whaikaha e pīraki ai kia kite i roto o te Manatū Whaikaha.

**Kā Kiteka Matua**

**Hakaka:** Ko kā mātāpono nō Te Tiriti o Waitangi, nō te UNCRPD me te Whakakaha Oraka Whai Hua (EGL) te tūāpapa o te Manatū Whaikaha. Heoti anō, i roko kā kaiuru kāore i te rite tonu te whakautehia mai o te tūāpapa nei. Ka mea mai kā kaiuru inā te hiraka o te mahi tahi a te tākata whaikaha Māori, kā whaikaha me te Karauna. I mihia te whakaaro me āpiti piripono te tākata whaikaha Māori me te tākata whaikaha - inarā ki te whakatau tahi me te taurite o te mana. Ka mea mai hoki ko te whakatairaka me te whakanui i te ahurea whaikaha tētahi hiraka hai whāika mā te Manatū kia "ārahi i te mahi tahitaka i waekanui i te hapori whaikaha, Māori mai, Kāwanataka mai (Manatū Whaikaha, kore rā).

**Kā whakahaeretaka me kā āheika:** I mārakerake i kā kātoitoi kaiuru me mātua noho tahi kā haepapa a te Manatū Whaikaha me te tirohaka whānui, otirā kā matea o te hapori whaikaha. E tūmanakotia ana kia noho Kā Tautoko me Kā Ratoka Whaikaha (DSS) i raro i te Manatū hou nei. Kai te pīraki hoki kia rahi kā rauemi a DSS, kia arotahi hoki kia mana mai ai te tautikataka mō te tākata whaikaha. Ko te rerekētaka o te ACC me te DSS tētahi wero ki te Manatū. Ko tā te Manatū whakaopeope i te kātoitoi whaikaha huri i te kāwanataka tētahi ara e hikitia ai kā waiora ki te hauātaka. Heoti anō, arā hoki ētahi māharahara e kore ētahi tari kāwanataka e whakatutuki i ā rātou haepapa mō kā raru hauātaka mā te huri mai i a rātou ki te Manatū Whaikaha. I pārekareka mai kā kaiuru ki kā ara e taea ana mā te Manatū nei. E whakapono ana ka ekea kā taero a Kupe, tērā kā panonitaka, ka mutu ko te hikitaka ake o te hauora me kā hua ki te tākata whaikaha me ō rātou whānau te mutuka iho.

**Manatū Whaikaha: Kā māharahara, kā āmaimai me te rorotu i ruka i te wairua tūpato:** Ko te hōhā nui ko te ārikarika mai o te whai pāroko mō te mahi a Manatū Whaikaha me ana tautoko mā kā tākata whaikaha me ō rātou whānau. I māharahara mai kā kaiuru mō te panonitaka kāwanataka me te pāka ihotaka ki te Manatū hou me tāna mahi, te ara e mahia ai te mahi, me te koreka ōna i whakatutuki i āna whāika katoa. I māharahara mai kā kaiuru ki kā tākata e pākia ana e te hauā hinekaro-whānau me kā mamae tauroa ka mahue mai i kā whakahaeretaka a te Manatū. I mea mai ētahi kaiuru i pai tā te Manatū mahi tuku pāroko kātoitoi ohotata me te kātoitoi ki kā amuamu. I pīraki hoki kā kaiuru kia ū te Manatū hai toa kōkiri, hai mākai mō te hapori whaikaha.

**Kā Tohutohu**

I wahaina mai e kā kaiārahi rākai whaikaha, kā tākata whaikaha me ō rātou whānau, aiga me kā kaitautoko tata mō ō rātou māharahara me ō rātou hōhā ki te Manatū Whaikaha. Manohi anō, he nui hoki rātou i tautoko i te Manatū, me tētahi kaiuru rāraki pātai i mea mai, *"Me haere tonu."* Nā, kai raro ētahi tūmanako, moemoeā, tohutohu nā kā kaiuru ki te Manatū. Ahakoa he mea tuku kā tohutohu i mua i kā panonitaka katoa ki te Pūnaha Tautoko Hauātaka me te Manatū, he kupu akiaki mō te tākata whaikaha me tā rātou e pīraki kite ai i a wai ake manatū kāwanataka e arotahi ana ki kā waiora whaikaha, kā matea, me kā mōtika takata.

E ai ki kā kaiuru aroturuki, tā te Manatū Whaikaha:

* me whakatūāpapa i kā aka mōtika pāpori, tākata anō hoki e hākai ai ki te hauātaka, ki Te Tiriti o Waitangi, ki kā mātāpono Whakakaha Oranga Whai Hua, me te kōkiri whakamua i te UNCRPD me te whakarāpopototaka kiteka nā te Kōmiti UNCRPD.
* me manawanui mai, me papaka mai huri i te kāwanataka, ki te ara EGL, ki kā mōtika taurite, me kā mōtika whaikaha.
* me mahi tahi ki kā hapori whaikaha.
* he kaha tōna reo me tāna ārahitaka mō te tākata whaikaha me kā whānau hauā.
* he hāpai kia whanake, kia kotahi mai te hapori whaikaha.
* he panoni i kā waiaro porihaka e pā ana ki te hauātaka.
* he whakakaha kaupapahere, ture anō hoki, e mana taurite mai ai kā hua mō kā tākata whaikaha, tae atu ki waekanui i a ACC me kā tautoko me kā ratoka whaikaha e utuhia ana e ētahi atu Manatū.
* he rāhiri tākata ko pākia e te hauā hinekaro-whānau, he mate tauroa, me kā kaumātua whaikaha neke atu i te 65 tau.
* he tika te rahi o te tahua me kā rauemi.
* he whai tari kaimahi e kanorau ana ō rātou wheako i te ao o te whaikaha.
* he "pūtahitaka" mō kā pāroko me kā tautoko whaikaha.
* he homai i kā ara kāwari ki kā pāroko mōna anō, me tāna āhei ki te tautoko i kā tākata whaikaha, i ō rātou whānau, i ō rātou aiga, me ō rātou kaitautoko.

**Tohutoro**

Whaikaha. (no date). Who we are. Retrieved 27 September 2024 from <https://www.whaikaha.govt.nz/about-us/who-we-are>